Mogens Jensen (S), 2010-01-14:
Jeg vil jo også gerne takke for en rigtig god debat.
Jeg mener, det er vigtigt, at vi med jævne mellemrum får en generel debat om den kulturpolitiske situation.
Folk, der lytter til debatten, kan måske nogle gange få det indtryk, at det, vi taler om, er vel detaljeret, men sådan er det jo på alle områder, og jeg synes jo bare, at vi skal holde os for øje, at det, som er det egentlige formål med sådan en debat her, jo er at skabe de bedst mulige rammer for, at vi har et aktivt og rigt kulturliv og en rigtig god og righoldig kunstproduktion i Danmark, der giver danskerne muligheder for fantastiske oplevelser inden for teater, billedkunst og film og alle de andre kunst- og kulturområder.
Jeg må stadig væk fastholde, at jeg altså synes, at kulturministeren og også nogle af de borgerlige ordførere har en tendens til – det kan godt ske, at det ligger i rollen, men så må man måske engang imellem gå ud af rollen – ligesom bare at male det gode billede.
Så kan det godt ske, at oppositionen ofte har en tendens til at male det sorte billede op, og det har jo måske også noget med rollen at gøre.
Men det er også derfor, jeg synes, at vi godt kan tillade os, når nogle af os har arbejdet lang tid med det her område, at prøve at være lidt mere nøgterne og måske se tingene lidt mere fra begge sider i sådan en debat som den her.
For, som kulturministeren sagde, så sagde jeg også i mit indlæg, at jeg synes, vi har et rigt og godt kulturliv i Danmark og mange, mange dygtige kunstnere.
Der bliver skabt rigtig, rigtig meget god kunst og mange kulturoplevelser for danskerne.
Men udgangspunktet er bare, at det kan gøres meget bedre. Jeg nævnte i mit oplæg – og det er jo blevet suppleret af flere andre ordførere her i dag – en række ting, som vi faktisk kan gøre bedre.
En af dem er jo altså at sikre vækstlagene på en hel anden måde, end vi gør det i dag.
Det er jo ikke noget, jeg har fundet på.
Kunstrådets formand, Mads Øvlisen, har gang på gang været ude at kritisere, at der ikke bliver gjort nok på det her område, og at et af problemerne er, at man har for få frie midler i Kunstrådet til netop at prioritere de mange projekter, der kommer ind fra de mange unge kunstnere, som kommer med nye projekter.
Så er det jo altså, at vi bremser vækstlagene, vi bremser udviklingen, og der er vi altså nødt til at finde en løsning på, hvordan vi får det sikret, også at det kommer helt nede fra.
Men vi skal jo også have kigget på, hvad vi i øvrigt kan gøre i folkeskolen for at opprioritere det kunstneriske, kreative indhold.
Det var jo udgangspunktet for regeringen, at huskunstnerordningen skulle væk, afskaffes.
Det var da kun, fordi oppositionen råbte vagt i gevær, Kunstrådet råbte vagt i gevær, at den overhovedet blev fortsat, for ellers havde den lidt samme skæbne som de billedkunstneriske grundkurser og kulturskolerne.
Der er altså nogle modsatrettede bevægelser i regeringens politik: Man vil gerne – det siger man – støtte vækstlagene og støtte kunsten i udkantsområderne, men det man gør får den stik modsatte effekt.
De billedkunstneriske grundkurser og kulturskolerne var initiativer, som i dag kan forsvinde, fordi finansieringen ikke længere er til stede, og det var initiativer, der i stor udstrækning var i provinsen.
Så jeg mener, at vi skal forsøge at samle Folketinget om en indsats på det område.
Jeg synes i forhold til det med detailstyringen, at vi nu kan gribe fat i nakken på os selv, når vi skal forhandle en ny mediereform, så det ikke bliver for detailstyret, men jeg synes altså også, at der er grund til, at ministeren måske iværksætter, at vi får kigget på alle de resultatkontrakter, der bliver lavet med kulturinstitutioner, for at se, om der ikke er noget, vi kan fjerne.
Er der ikke noget bureaukrati, er der ikke nogen unødige detailstyringer, som vi kan fjerne, sådan at kulturinstitutionerne kommer til at blive mere frie?
Det synes jeg faktisk de har fortjent.
Der har været en udvikling, hvor man bruger mere og mere tid på administration frem for det, man er sat i verden for, nemlig at skabe kunst og være kreativ, og det synes jeg ikke er rimeligt.
Til sidst vil jeg sige – og jeg synes ikke, at jeg fik et klart tilsagn fra ministeren om det, men jeg håber, at det er ministerens udgangspunkt – at der som sagt er mange områder her, hvor vi, tror jeg, kan finde fodslag, ikke mindst i forhold til at sikre det her med, at vi får givet flere danskere mulighed for at opleve kunsten og kulturen, uden at den bliver proppet ned i halsen på dem.
Det kræver altså, at ministeren sender en invitation ud til Folketingets partier og spørger, om de vil komme over i ministeriet og være med til eventuelt at lave en fælles indsats på det her område og selvfølgelig også at finansiere det.
Jeg håber, at den invitation kommer.